Jan Mayen
Jan Mayen on Norrale kuuluv vulkaaniline saar Põhja-Jäämeres. Saarel ei ole püsielanikke. Saare pikkus on 55 km (edela-kirde suunal) ja pindala 373 km². Liustikega on kaetud 114,2 km² suurune ala Beerenbergi vulkaani ümbruses. Saarel on kaks osa: suurem kirdeosa Nord-Jan (Põhja-Jan) ja väiksem Sør-Jan (Lõuna-Jan), neid ühendab 2,5 km lai maakitsus. Saar asub 600 km Islandist kirdes, 500 km ida pool paiknevast Gröönimaast ja 1000 km läänes Nordkapist Norras. Saar on mägine, kõrgeim tipp on Beerenbergi vulkaan. Maakitsusel asub saare kaks suurimat järve: Sørlaguna (Lõuna-laguun) ja Nordlaguna (Põhja-laguun). Saare kolmas järv kannab nime Ullerenglaguna (Ullerengi laguun). Kuigi Jan Mayenit ja Svalbardi hallatakse eraldi, on neil ISO 3166-1 standardis ühine nimetus Svalbard ja Jan Mayen tähisega "SJ".